至荆州寄用中
作者：陳淵
朝代：宋

paragraphs: 前年攜手東水門，秋月夜看黄流奔。
匆匆别話苦不盡，鳴鷄吠犬催朝暾。
放船鎖外望回騎，清淚滴滴如泉源。
飄零可念浪萍散，得喪未把秋毫論。
閩山萬疊阻歸計，越國半年空斷魂。
朅來璧水就朋友，聞子荆渚將魚軒。
尺書迢遞忽寄我，消息久絕知生存。
妻孥同活似慰意，伏臘不給誰可言。
但期君馬當北首，豈謂我轡今南轅。
客鄉邂逅不易得，想見妙語如春温。
况聞邇來治經術，蟲魚瑣細窮朝昏。
傾嚢倒廪幸見□，不須羞澀時所尊。